Document ID: 32011D0417

NEUVOSTON PÄÄTÖS,
annettu 12 päivänä heinäkuuta 2011,
liiallisen alijäämän olemassaolosta Suomessa annetun päätöksen 2010/408/EU kumoamisesta
(2011/417/EU)
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen ja erityisesti sen 126 artiklan 12 kohdan,
ottaa huomioon Euroopan komission suosituksen,
sekä katsoo seuraavaa:
(1)
Neuvosto totesi päätöksellä 2010/408/EU (1), joka hyväksyttiin perussopimuksen 126 artiklan 6 kohdan mukaisesti komission ehdotuksesta, että Suomessa oli liiallinen alijäämä. Neuvosto pani päätöksessä 2010/408/EU merkille, että julkisen talouden alijäämän arvioitiin olevan 4,1 prosenttia suhteessa BKT:hen vuonna 2010. Tämä oli enemmän kuin perussopimuksen mukainen 3 prosentin viitearvo suhteessa BKT:hen. Julkisen bruttovelan odotettiin puolestaan olevan 49,9 prosenttia suhteessa BKT:hen eli alle perussopimuksen mukaisen viitearvon, joka on 60 prosenttia suhteessa BKT:hen.
(2)
Neuvosto antoi 13 päivänä heinäkuuta 2010 perustamissopimuksen 126 artiklan 7 kohdan ja liiallisia alijäämiä koskevan menettelyn täytäntöönpanon nopeuttamisesta ja selkeyttämisestä 7 päivänä heinäkuuta 1997 annetun neuvoston asetuksen (EY) N:o 1467/97 (2) 3 artiklan 4 kohdan mukaisesti Suomelle komission suositukseen perustuvan suosituksen liiallisen alijäämän poistamiseksi vuoteen 2011 mennessä. Suositus julkaistiin.
(3)
Perussopimuksen 126 artiklan 12 kohdan mukaisesti neuvoston päätös liiallisen alijäämän olemassaolosta kumotaan, kun liiallinen alijäämä kyseisessä jäsenvaltiossa on neuvoston käsityksen mukaan oikaistu.
(4)
Perussopimusten liitteenä olevan liiallisia alijäämiä koskevasta menettelystä tehdyn pöytäkirjan (N:o 12) 4 artiklan mukaan komissio toimittaa menettelyn täytäntöönpanoa varten tarvittavat tiedot. Euroopan yhteisön perustamissopimukseen liitetyn liiallisia alijäämiä koskevasta menettelystä tehdyn pöytäkirjan soveltamisesta 25 päivänä toukokuuta 2009 annetun neuvoston asetuksen (EY) N:o 479/2009 (3) 3 artiklan mukaisesti pöytäkirjan soveltamisen osana jäsenvaltioiden on annettava tiedot julkisen talouden alijäämistä ja veloista ja muista asiaan liittyvistä muuttujista kahdesti vuodessa, ennen 1 päivää huhtikuuta ja ennen 1 päivää lokakuuta.
(5)
Niiden tietojen perusteella, jotka komissio (Eurostat) on asetuksen (EY) N:o 479/2009 14 artiklan mukaisesti toimittanut saatuaan Suomelta ilmoituksen ennen 1 päivää huhtikuuta 2011, ja komission yksiköiden kevään 2011 talousennusteen perusteella voidaan tehdä seuraavat päätelmät:
-
Vaikka liiallista alijäämää koskevan menettelyn mukaisessa huhtikuun 2010 ilmoituksessa alijäämän arvioitiin olevan 4,1 prosenttia suhteessa BKT:hen vuonna 2010, tosiasiallinen tulos oli huomattavasti tätä parempi eli alijäämä oli 2,5 prosenttia suhteessa BKT:hen.
-
Arvioitua parempi alijäämätoteutuma selittyy lähinnä sillä, että talouskasvu oli odotettua vahvempaa ja työmarkkinatilanne koheni, mikä kasvatti verotuloja (erityisesti arvonlisävero- ja tuloverokertymää), kun taas menojen kasvu pysyi kaiken kaikkiaan hillittynä.
-
Komission yksiköiden kevään 2011 talousennusteessa alijäämän ennakoidaan supistuvan entisestään 1 prosenttiin suhteessa BKT:hen vuonna 2011. Vakausohjelman vuoden 2011 tarkistuksessa alijäämän ennakoidaan samaan tapaan olevan 0,9 prosenttia suhteessa BKT:hen vuonna 2011. Julkisen talouden rahoitusaseman koheneminen edellisvuodesta selittyy suhdannetekijöillä, sillä taloudellisen toiminnan odotetaan pysyttelevän suhteellisen vankkana. Lisäksi se selittyy joillakin harkinnanvaraisilla veronkorotuksilla (lähinnä energia- ja tuoteverot), joiden suuruus on noin 0,5 prosenttia suhteessa BKT:hen. Niin komission yksiköiden kuin vakausohjelman vuoden 2011 tarkistuksen mukaan alijäämä supistunee edelleen hieman 0,7 prosenttiin vuonna 2012.
-
Komission yksiköiden kevään 2011 talousennusteen ja vuoden 2011 rakenteellisen rahoitusaseman (jonka komission yksiköt ovat laskeneet uudelleen vakausohjelman tuoreimman tarkistuksen sisältämien tietojen perusteella yhteisesti sovittuja menetelmiä käyttäen) mukaan rakenteellisen rahoitusaseman ennakoidaan kohenevan keskipitkän aikavälin tavoitetta suotuisammalle tasolle. Suomen viranomaiset ovat määritelleet keskipitkän aikavälin tavoitteeksi 0,5 prosentin rakenteellisen ylijäämän suhteessa BKT:hen. Rakenteellisen rahoitusaseman ennakoidaan kuitenkin keskipitkällä aikavälillä heikkenevän hieman ja kääntyvän negatiiviseksi. Rakenteellisen rahoitusaseman todennäköinen heikkeneminen johtuu siitä, että julkisen sektorin alijäämä pysyttelee pääpiirteissään samoissa luvuissa tilanteessa, jossa talouskasvuennusteet ovat suotuisia ja nykyinen huomattava tuotantokuilu näin ollen sulkeutuu. Tämän seurauksena ja jollei lisätoimenpiteitä toteuteta, julkisen talouden vuoden 2015 rahoitusaseman (ilman suhdannetekijöitä, kertaluonteisia ja muita väliaikaisia toimenpiteitä) arvioidaan jäävän hieman heikommaksi kuin vähimmäistavoite, joka on - 1,2 prosenttia suhteessa BKT:hen ja jolla tavanomaisissa suhdannevaihteluissa turvataan varmuusmarginaali, jottei 3 prosentin viitearvoa suhteessa BKT:hen ylity. Vakausohjelman ennusteet ulottuvat vuoteen 2015 saakka. Niiden mukaan julkisen talouden alijäämä vakiintuisi noin 1 prosentiksi suhteessa BKT:hen vuosina 2013-2015.
-
Komission yksiköiden kevään 2011 talousennusteen mukaan velka suhteessa BKT:hen kasvaa vuoden 2010 48,4 prosentista 52,2 prosenttiin vuonna 2012. Vakausohjelman tarkistuksessa velkasuhteen ennustetaan kasvavan 51,3 prosenttiin suhteessa BKT:hen vuoteen 2012 mennessä.
(6)
Nämä päätelmät huomioon ottaen Suomen liiallinen alijäämä on korjattu, ja näin ollen päätös 2010/408/EU olisi kumottava,
ON HYVÄKSYNYT TÄMÄN PÄÄTÖKSEN:
1 artikla
Kokonaistilanteen arviointi osoittaa, että Suomen liiallisen alijäämän tilanne on korjattu.
2 artikla
Kumotaan päätös 2010/408/EU.
3 artikla
Tämä päätös on osoitettu Suomen tasavallalle.
Tehty Brysselissä 12 päivänä heinäkuuta 2011.

Labels: 2
18
19